b'\n_START_ARTICLE_\nLehm\xc3\xa4n ketoosi\n_START_PARAGRAPH_\nKetoosi eli asetonitauti on m\xc3\xa4rehtij\xc3\xb6iden, erityisesti hyv\xc3\xa4tuottoisten lypsylehmien aineenvaihduntasairaus. Sit\xc3\xa4 esiintyy lehmill\xc3\xa4 yleens\xc3\xa4 pari viikkoa poikimisen j\xc3\xa4lkeen ja johtuu verensokerin laskusta. Lis\xc3\xa4\xc3\xa4ntynyt maidontuotanto kuluttaa elimist\xc3\xb6n hiilihydraattivarastoja ja kun elimist\xc3\xb6 t\xc3\xa4ytt\xc3\xa4\xc3\xa4 vajetta rasvakudoksista, vapautuu verenkiertoon ns. ketoaineita. Niist\xc3\xa4 tulee hengitykseen, maitoon ja virtsaan selv\xc3\xa4 asetonin haju. Maidontuotos laskee ja joskus sairauteen liittyy jopa hermosto-oireita._NEWLINE_Ketoosia eli asetonitautia hoidetaan antamalla sokeriliuosta suoneen ja propionaattiliuosta suun kautta. Propionaatti imeytyy p\xc3\xb6tsin sein\xc3\xa4n l\xc3\xa4pi ja elimist\xc3\xb6 voi k\xc3\xa4ytt\xc3\xa4\xc3\xa4 sit\xc3\xa4 ryp\xc3\xa4lesokerin valmistamiseen. Joskus tukihoitona k\xc3\xa4ytet\xc3\xa4\xc3\xa4n kortisonia, jonka katabolisen vaikutuksen seurauksena valkuaisaineistakin muodostetaan sokereita. Sairaus menee yleens\xc3\xa4 hoidettuna ohi muutamassa p\xc3\xa4iv\xc3\xa4ss\xc3\xa4 ja lehm\xc3\xa4n kyky sy\xc3\xb6d\xc3\xa4 riitt\xc3\xa4v\xc3\xa4sti rehua lis\xc3\xa4\xc3\xa4ntyneeseen maidontuotantoon vakiintuu. Uuhella ja kutulla vastaava sairaus voi synty\xc3\xa4 jo ennen poikimista. Se liittyy usein kaksos- ja kolmostiineyksiin. Tiine kohtu vie niin paljon tilaa, ett\xc3\xa4 el\xc3\xa4in ei pysty sy\xc3\xb6m\xc3\xa4\xc3\xa4n riitt\xc3\xa4v\xc3\xa4sti ja potee energianvajausta.'